Imtella' Novembru 8, 2021 L-aħħar libsa li l-kantanta Amy Winehouse libset fuq il-palk inbiegħet għal ħafna iktar milli kien imbassar, bl-ogħla offerta tkun ta' $243,000, ekwivalenti għal €210,000. L-artista mietet f'Lulju ta' 10 snin ilu kaġun ta' avvelenament minn xorb eċċessiv, wara snin tikkumbatti mal-vizzju tad-droga u l-alkoħol. Il-libsa kienet fost 800 oġġett li nbiegħu b'irkant f'Los Angeles, u li ttieħdu mid-dar tagħha f'Londra, fejn b'kollox intlaqħet is-somma ta' $4 miljun, ekwivalenti għal ftit inqas minn €3.5 miljun. Il-qligħ minn dan l-irkant se jmur għal fondazzjoni mwaqqfa mill-ġenituri ta' Amy Winehouse bil-għan li tgħin mużiċisti żgħażagħ jew dawk maħkuma mill-vizzji.